
OSNUTEK ZAKONODAJNE RESOLUCIJE EVROPSKEGA PARLAMENTA
o osnutku sklepa Sveta o sklenitvi sporazuma med Evropsko unijo in Republiko Sejšeli o dostopu ribiških plovil Sejšelov do voda Mayotta
(15048/2022 – C9‑0051/2023 – 2022/0362(NLE))
(Odobritev)
Evropski parlament,
–	ob upoštevanju osnutka sklepa Sveta (15048/2022),
–	ob upoštevanju Sporazuma med Evropsko unijo in Republiko Sejšeli o dostopu ribiških plovil Sejšelov do voda Mayotta (15088/2022),
–	ob upoštevanju zahteve za odobritev, ki jo je Svet podal v skladu s členom 43 in členom 218(6), drugi pododstavek, točka (a)(v), ter členom 218(7) Pogodbe o delovanju Evropske unije (C9-0051/2023),
–	ob upoštevanju člena 105(1) in (4) ter člena 114(7) Poslovnika,
–	ob upoštevanju priporočila Odbora za ribištvo (A9‑0000/2023),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in	Republike Sejšeli.

Ozadje
Mayotte, otočje v Indijskem oceanu in francoski čezmorski departma, ima od leta 2014 status najbolj oddaljene regije na evropski ravni. Ker Pogodbi Evropski uniji podeljujeta izključno pristojnost za ohranjanje morskih bioloških virov v okviru skupne ribiške politike (SRP), mora dostop tujih ribiških plovil do voda, ki obdajajo Mayotte, urejati Evropska unija. 
Prvi sporazum med Evropsko unijo in Republiko Sejšeli o dostopu ribiških plovil Sejšelov do voda Mayotta je bil podpisan 20. maja 2014. Po začetku njegove uporabe istega dne (prvič kot začasni ukrep) za obdobje šestih let je bil ta sporazum 20. maja 2020 samodejno podaljšan. 
Komisija je na podlagi ustreznih pogajalskih smernic opravila pogajanja z vlado Sejšelov za sklenitev novega sporazuma o dostopu ribiških plovil Sejšelov. Po teh pogajanjih je bil 10. junija 2022 parafiran nov Sporazum o dostopu do ribolovnih virov. Ta novi sporazum zajema obdobje šestih let od 10. marca 2023, datuma, ko sta ga podpisali obe pogodbenici, s katerim se je začela tudi začasna uporaba tega sporazuma do njegove sklenitve.
Poleg tega novega Sporazuma o dostopu ribiških plovil Sejšelov do ribolovnih virov voda Mayotta so EU in Sejšeli od leta 2020 vezani tudi s Sporazumom o partnerstvu o trajnostnem ribištvu in priloženim protokolom o izvajanju za urejanje dostopa ribiških plovil EU do voda Sejšelov in ribolovnih pravic v teh vodah v zameno za finančno in tehnično podporo EU Sejšelom (glej postopek 2020/0002(NLE)). V tem Sporazumu o partnerstvu o trajnostnem ribištvu so se Evropska unija in Sejšeli dogovorili tudi o vrsti mehanizmov in pravil za spodbujanje trajnostnega ribištva, med drugim z izboljšanjem nadzora ribištva in zbiranja podatkov, zaostritvijo boja proti nezakonitemu, neprijavljenemu in zakonsko neurejenemu ribolovu ter tesnejšim sodelovanjem v regionalnih organizacijah za upravljanje ribištva, katerih članici sta tako EU kot Sejšeli. 
Novi Sporazum o dostopu do ribolovnih virov
Namen tega novega sporazuma je omogočiti nadaljnjo krepitev strateškega partnerstva s Sejšeli ter prispevati k odgovornemu ribolovu v vodah EU in razvoju ribiške politike na Mayottu. Tehnični in finančni pogoji Sporazuma o dostopu do ribolovnih virov so usklajeni tudi s tistimi iz Sporazuma o partnerstvu o trajnostnem ribištvu s Sejšeli in njegovega protokola o izvajanju, podpisanega leta 2020.
Ta sporazum določa načela, pravila in postopke, ki urejajo sodelovanje v ribiškem sektorju za zagotovitev odgovornega ribolova ter ohranjanja in trajnostnega izkoriščanja ribolovnih virov v vodah okoli otočja Mayotta na podlagi načela nediskriminacije med različnimi flotami, ki lovijo v teh vodah. 
Pogoji, ki urejajo dostop ribiških plovil Sejšelov do teh voda EU, so podrobneje opredeljeni v prilogi k sporazumu (ribolovne možnosti, dovoljenja za ribolov, spremljanje in opazovalci itd.). V skladu s sporazumom bo lahko osem plovil, ki plujejo pod zastavo Sejšelov (plovila z zaporno plavarico), lovilo v vodah Mayotta več kot 24 navtičnih milj od obale. Ribolovne možnosti temeljijo na najboljšem razpoložljivem znanstvenem mnenju (in so po potrebi v okviru omejitev razpoložljivega presežka) in so v skladu s priporočili pristojne regionalne organizacije za upravljanje ribištva, in sicer Komisije za tune v Indijskem oceanu (IOTC). Pristojbine za ulov bodo znašale 135 EUR na tono ulovljenega tuna (s predplačilom plovila v višini 13.500 EUR za prvih 100 ton). 
Sporazum določa tudi ureditve za spremljanje in nadzor ribištva ter preprečevanje nezakonitega, neprijavljenega in nereguliranega ribolova.
Stališče poročevalca
Ta Sporazum o dostopu do ribolovnih virov je strateški ter zagotavlja povezanost in vzajemnost med EU in Sejšeli za trajnostno izkoriščanje morskih virov v Indijskem oceanu. Pogodbenici želita s sporazumom zlasti okrepiti spremljanje ribolovnih dejavnosti in zagotoviti, da se ribolov tuna in njemu podobnih vrst izvaja na trajnosten način, hkrati pa zagotoviti zaščito drugih vrst, zlasti pelagičnih morskih psov.
Gre za uravnotežen sporazum, s katerim bi plovila Sejšelov nadaljevala svoje ribolovne dejavnosti, hkrati pa bi koristila otočju Mayotte in prispevala k razvoju lokalnega ribiškega sektorja v tej najbolj oddaljeni regiji EU.
Vendar poročevalec meni, da bi moralo biti otočju Mayotte – in na splošno najbolj oddaljenim regijam – dolgoročno omogočeno, da s podporo na evropski in nacionalni ravni razvijejo svoje ribiške flote. Parlament je večkrat zaman zahteval, da bi se za zagotovitev preživetja ribiškega sektorja v najbolj oddaljenih regijah ter v skladu z načeli glede različnega obravnavanja majhnih otokov in ozemelj v okviru cilja trajnostnega razvoja 14 na podlagi člena 349 PDEU omogočila podpora v okviru Evropskega sklada za pomorstvo, ribištvo in akvakulturo ali državna pomoč za prenovitev plovil za obrtniški ribolov v najbolj oddaljenih regijah, ki celoten ulov iztovarjajo v pristaniščih v najbolj oddaljenih regijah in prispevajo k lokalnemu trajnostnemu razvoju. 
Najbolj oddaljene regije se srečujejo s posebnimi izzivi, povezanimi z njihovo oddaljenostjo, topografijo, majhnimi trgi in podnebjem, kot je navedeno v členu 349 PDEU, pa vendar so posebne značilnosti ribištva v najbolj oddaljenih regijah v skupni ribiški politiki premalo upoštevane. V zunanji politiki skupne ribiške politike morajo strateška partnerstva upoštevati zlasti interese sosednjih regij EU, ki jih to zadeva.
Ribolov v najbolj oddaljenih regijah je pomembna gospodarska gonilna sila, vir prehranske suverenosti in tradicionalna dejavnost, ki je del kulture teh ozemelj, ter ustvarja delovna mesta na morju in v predelovalnem sektorju ter prispeva k dinamiki turistične industrije, ki je pomembno gibalo gospodarstva teh regij.
Glede na navedeno poročevalec priporoča, naj Parlament odobri sklenitev tega Sporazuma o dostopu do ribolovnih virov, hkrati pa ponovno poziva k podpori EU ali državni pomoči za obnovo in trajnostni razvoj ribiških flot na Mayottu in v najbolj oddaljenih regijah nasploh.

